1984 (رواية)

الف ؤ تسعمية ؤ ربعة ؤ تمانين ؤلا شي مرات كاتّكتب ب نّماري 1984 هيّا رواية ديسطوپية د لخيال لعلمي ديال لكاتب نّݣليزي جورج ؤرويل. صدرات لمرة لّولة ف 1949، ؤ كينتاقد فيها ؤرويل لانضمة شّمولية ؤ دّيكتاتورية. 1984 كانت اخر ؤ يمكن اشهر رواية كتبها ؤرويل. كان عندها تاتير تقافي كبير على لاداب ؤ سّينيما ؤ تّقافة، ب مصطلحات بحال لخو لكبير، ؤلا ؤرويلي لي ولّاو مستعملين بزاف، ؤ طيمات لي بقاو كيعاودو يتخدّمو ف روايات موراه (بحال 1Q84 ديال هاروكي موراكامي) ؤ افلام. نّيضام شّومولي لي وصف ؤرويل ف روايتو مستلهم من المانيا نّازية ؤ روسيا ف عهد سطالين. رّواية تطرجمات ل كتر من 65 لوغة، ؤ كاتّعتابر من بين افضل رّوايات ف لاداب نّݣليزي. لعنوان. لعنوان د لكتاب، 1984، كيدل على لعام لي غالبا كايطراو فيه لاحدات د رّواية. بسباب تّضليل ؤ تّزوير د تّاريخ لمقصود من طاراف لحوكومة ديال ؤصيانيا، شّخصيات د لقصة ف لواقع ماعارفينش تّاريخ بشكل دقيق. كاينين شلا فرضيات علاش ؤرويل ختار هاد لعام ب تّحديد. لفرضية لّولة هيّا بلي قلب نّماري ديال 1948، لي هوّا لعام فاش بدا كيكتب رّواية ؤ فاش سالاها ؤ صيفطها ل نّاشر (ف 4 دجنبر 1948). لفرضية تّانية، هيّا بلي خداه من واحد لقاصيدة د شّيعر كانت كتباتها مراتو ب عنوان "نهاية لقرن: 1984". ولاكين كاين حتيمال بلي ختارو بشكل عشوائي كا تاريخ ف لموستقبال، حيت ف لواساخات لّولة ديال رّواية كان ستعمل عناوين خرين بحال "رّاجل لّخر ف ؤروپا"، ؤلا "1980"، ؤلا "1982". سينوپسيس. لقصة كيطراو لاحدات ديالها ف نّص تّاني ديال لقرن عشرين، لي ولات فيها لبشرية محكومة من تلاتة د دّوال عضيمة، هيّا: ؤصيانيا (امريكا لجانوبية ؤ شمالية، لݣزاير لبريطانية ؤ نّص لجانوبي ديال افريقيا)، ؤراسيا (روسيا ؤ ؤروپا) ؤ اسيا شّرقية (شّينوا ؤ كوريا ؤ جّاپون ؤ بعض لمناطق ف جانوب شّينوا). داكشي لاخور (نّص شّمالي د افريقيا، شّرق لاوسط ؤ اسيا لوسطانية)، ف حالة د حرب دايمة مابين دوك دّوال ب تلاتة. رّواية مركّزة على شخصية ديال "وينسطون سميث"، لي خدّام موضّاف ف "لوزارة د لحقيقة"، ؤ عضو ف "لحيزب لبراني"، لي عندهوم متيازات على لمواطنين لعاديين (لي كيتسماو "پرول" ؤلا "پروليين"، ختيصار ديال "پروليطاريا")، ولاكين ماشي ب نفس دّرجة ديال لاعضاء ديال "لحيزب دّخلاني" لي فيديهوم سّلطة د بصّح. وينسطون عايش ف لوندريس، ؤ لخدمة ديالو هيّا يزوّر لوتائق ؤ سّجلات على حساب شنو بغات لحوكومة ديال ؤصيانيا. وينسطون، بسباب لخدمة ديالو، كيبدا يشك ف لمصداقية ديال نّيضام لي عايش فيه، لي كيراقب لمواطنين 24 ساعة على 24، ؤ كيبدا يتسائل على تّاريخ لحقيقي ديال مدينتو، على نّاس لي كيغبرو على غفلة ؤ كيتّقطع خبارهوم، على مفهوم لحرية، ؤ واش نّيضام ديال لخو لكبير يقدر يطيح شي نهار. كيولّي كيتلاقا معا ساطة خدّامة معاه ف نفس لوزارة سميتها دجوليا، بشكل سري، حيت لخو لكبير كيمنع حتا لحب ؤ سّيكس بلا غاراض د تّوالد. دجوليا حتا هيّا كاتّافق معاه ف لافكار ديالو، ؤ كيتلاقاو بجوج معا واحد لعضو د لحيزب دّخلاني، سميتو ؤبراين، لي كان كشف ل وينسطون بلي خدّام معا "لخوت"، لي هيّا حاراكة سرية معارضة ل نّيضام كيتراسها "ايمانويل ݣولدستين"، لعدو لّول ديال لخو لكبير. كيتبيّن من بعد بلي ݣولدستين ف لغالب شخصية وهمية، بلي كتابو لي عنوانو "لكتاب" ف لواقع مكتوب من طاراف اعضاء ديال لحيزب دّخلاني، ؤ وينسطون كيتعرّض ل تّعديب من طاراف ؤبراين شخصياً، لي كيدير ليه غسيل د دّماغ باش يولّي كيطيع، بل ؤ ݣاع كيبغي لخو لكبير. لماصير د وينسطون ف لّخر كيبقا مفتوح، ؤ ماكانعرفوش واش غادي يتّعدم ؤلا غادي يبقا عايش. تّاتير تّقافي. رواية 1984 كان عندها تاتير تقافي كبير، سوا ب لاعمال سّينيمائية ؤ لمسراحية لي اضابطاتها ل تّلفازة ؤ لمسرح، ؤلا لاعمال لادابية ؤ لموسيقية لي خدات كلمات ؤلا عيبارات مشهورة منها، بحال لخو لكبير، "حنا لميتين"، "لخو لكبير راه حاضيك"، "جوج + جوج = خمسة" ؤ غيرها. بزاف د لكلمات لي ختارعهوم ؤرويل ف هاد رّواية دخلو ل لموعجام د نّݣليزية بحال (تفكير مضوبل، يعني تكون كاتعتاقد ب لحاجة ؤ لعكس ديالها ف نفس لوقت)، (لبوليس د لافكار، يعني اي مجموعة ؤلا مونضّامة كاتحاول تّحكّم ف طّاريقة د تّفكير ديال نّاس)، (جاريمة د تّفكير)، (لاشخص، يعني شخص غبراتو دّولة ف مرة ؤ محاتو من سّجلات كاملين بحال يلا ماعمرو كان، شوف حتا ضامناتيو ميمورياي)، ؤ زيد ؤ زيد.